Αγαπητές φοιτήτριες, αγαπητοί φοιτητές,

Εύχομαι να είστε όλοι καλά στην υγεία σας. Σας γράφω σχετικά με τις αναγκαίες προσαρμογές που θα γίνουν στο μάθημα *Κριτική Ανάλυση Παραστάσεων*, προκειμένου να αντιμετωπίσουμε τον περιορισμό κινήσεων που έχει επιφέρει η πανδημία του κορωνοιού. Το νέο δεδομένο είναι βέβαια ότι το μάθημα θα διεξάγεται εφεξής αποκλειστικά εξ’αποστάσεως, για όσο διάστημα χρειαστεί.

Οι παραδόσεις του μαθήματος ξεκινούν εκ νέου από τις 31/3, και θα γίνονται σε εβδομαδιαία βάση, σύμφωνα με το υφιστάμενο ωρολόγιο πρόγραμμα. Η εξ’αποστάσεως διδασκαλία είναι δύο ειδών, ασύγχρονη, μέσω e-class, και σύγχρονη, με αλληλεπίδραση διδάσκοντος και φοιτητών, μέσω τηλεδιάσκεψης. Κεντρικό ρόλο στην τηλεκπαίδευση που οργανώνουμε έχει η ασύγχρονη διδασκαλία στην οποία: α. θα αναρτάται εβδομαδιαία διδακτικό υλικό (όπως σημειώσεις, κείμενα προς μελέτη, ερωτήσεις, βιβλιογραφία, και ασκήσεις) και β. θα επικοινωνούμε μαζί σας σχετικά με την διδασκαλία αλλά και τον συντονισμό των τηλεδιασκέψεων. Παρακαλούμε να επισκέπτεστε το e-class του μαθήματος τακτικά.

Ως προς την διαδραστική σύνδεση μέσω τηλεδιάσκεψης, θα σας ενημερώσουμε σχετικά με τον τρόπο σύνδεσης για το μάθημα στις 31/3 και ενδέχεται να δοκιμάσουμε την σύνδεση πριν την Δευτέρα, προκειμένου να μην αντιμετωπίσουμε προβλήματα. Επιπλέον, ενδέχεται να ανεβάζουμε βίντεο και οπτικο-ακουστικό υλικό στο διαδίκτυο εκτός e-class, και θα στείλουμε και γι’αυτό ενημέρωση.

Η προσαρμοστικότητα είναι εξαιρετικό εφόδιο για την ζωή αλλά και για την καλλιτεχνική δημιουργία. Ελπίζω ότι με την στενή συνεργασία όλων μας, και με καλή διάθεση θα επιτύχουμε ένα ολοκληρωμένο αποτέλεσμα που θα μας ωφελήσει αλλά και θα μας εκπλήξει ευχάριστα σ’αυτό το ταξίδι προς το άγνωστο, που μπορεί να μην είναι μόνο ζοφερό. Ας δούμε τί μπορούμε να ανακαλύψουμε.

Καλή δύναμη και καλή αρχή,

Μαρίνα Κοτζαμάνη